**Krščanska skupnost v izzivih upanja in razočaranja sedanjega trenutka**

**Februar 2020**

**Pripravil: p. Slavko Stermšek, OFM Conv**

*Meditacija za mesec februar 2020 predvideva kratko razlago o nekdanji in sedanji krščanski skupnosti, ki ni zaprta v utrjeno trdnjavo, pač pa kljub različnim težavam potuje naprej. Spremljal naj bi jo duhovnik kot delivec tolažbe in božje ljubezni. Prvi del premišljevanja sem sestavil sam, za drugega, kjer je beseda duhovnika namenjena vernim (krščanski skupnosti), sem naprosil nekaj članov Frančiškovega svetnega reda iz Sostra. Njihove misli in pričakovanja le povzemam, in niso čisti citati.*

Danes ni lahko biti duhovnik. V mojem otroštvu je bil duhovnik veliko bolj cenjen, kot je danes, to je veljalo tudi za zdravnika in učitelja. Njegova beseda je pomenila veliko več. Včasih je bila vera bolj tradicionalna; veroval si, ker so verovali vsi in k maši si šel, ker je bilo to samo po sebi umevno. Danes pa je vera vsakega posameznika veliko bolj osebna in tudi bolj trdna, le manj jo je. Je pa tudi več skušnjav, da lahko skrenemo s prave poti. Krščanska skupnost danes ni zaprta v utrjeno trdnjavo, ampak jo premetavajo vsakodnevne preizkušnje in viharji, tako kot v prvih časih krščanstva. Živimo v pisanem svetu, v svetu različnih verstev, prepričanj in kultur … Tudi spoštovanje, upoštevanje drugega, kompromisi in strpnost izgubljajo pravo vrednost. V tem razburkanem svetu lahko kar prehitro izgubimo kompas, ki nas usmerja k izviru, k Bogu, k čisti in popolni Ljubezni. Brez Boga pa smo kot ovce brez pastirja. Zato danes verni še toliko bolj potrebujejo dobrega vodnika oz. duhovnika, ki bo zaupano ljudstvo v krščanski skupnosti dvigoval k Bogu in jim s svojim zglednim duhovništvom kazal upanje v teh težkih časih. Upam, da se tega dobro zavedamo.

***V nadaljevanju so zapisane izjave članov Frančiškovega svetnega reda iz Sostra.***

V času, ki ga živimo smo veliko bolj kritični, vse želimo preizkusiti, videti in doumeti z razumom. Beseda verovati, nam ne pomeni kaj dosti, saj nam izkušnja vere ne pade kar sama z neba. Za njo se moramo krepko potruditi, moramo jo izprositi od zgoraj. Saj vera je milost.

Do duhovnikov smo danes kar prezahtevni. Od njih pričakujemo veliko več kot od drugih vernikov, pa čeprav so tudi duhovniki iz mesa in krvi in včasih potrebujejo našo in predvsem Božjo pomoč. V današnjem svetu so tudi duhovniki ranljivi in velikokrat brez upanja, brez tolažbe in nemalokrat razočarani. Vera žal upada tudi zaradi škandalov v Cerkvi. Trenutno se veliko govori o duhovnikih pedofilih in duhovnikih, ki se želijo okoristiti z denarjem. Morda je med duhovniki res procent pedofilov, črni madež pa pade, žal, na vse. Danes se večini duhovnikom dela krivica, zato morajo imeti še bolj trdno vero kot nekoč, da vse to prebrodijo; za »padle« duhovnike pa morajo tudi sami moliti, da se spet vrnejo na pravo pot.

Če bodo duhovniki vsak dan molili in živeli po božjih zapovedih in če bodo imel Boga na prvem mestu, se jim ni bati, da bi skrenili s poti. Kristus nam je poslal Svetega Duha in nam zagotovil, da peklenska vrata Cerkve ne bodo nikoli premagala. Torej se nam ni treba ničesar bati, če je On z nami.

***Ena od članic Tretjega Frančiškovega reda pa je povedala nekako takole.***

Tudi jaz večkrat molim za duhovne poklice, da bi ostali v veri stanovitni in da bi se vse življenje zavedali, da so samo orodje v Božjih rokah. Kadar sem na posvetitvi novomašnikov (teh je danes vedno manj), mi v srcu odzvanjajo pomenljive besede, ko novomašnik obljubi, da bo vedno živel tako, kot bo tudi učil ljudi. Dejansko me prepričajo samo tisti duhovniki, ki res živijo to, kar oznanjajo z besedo. Vem, da velikokrat to ni lahko. Tudi Jezus je šel na križ za vse nas, pa mu prav gotovo ni bilo lahko, saj je tudi On prosil Očeta, naj gre ta kelih mimo njega.

Občudujem vsakega, ki se danes odloči za duhovni poklic in radikalno reče Bogu svoj »DA«. V teh časih se je težje vzpenjati na vrh gore svetosti, saj je na poti do tja vse preveč malikov (reklame, potrošništvo, računalnik, televizija, razne omame, zabave, mamila, alkohol, malodušje, brezdelje …).

Spoštujem vsakega duhovnika in prosim Boga, da bi mu dal moč, da bo kos izzivom današnjega sveta, da bo izžareval vero, da bo pogumen in iskren, da bo tudi sam priznal svojo krhkost in se zavedal potrebnosti Božje pomoči.

Danes mora biti duhovnik tudi dober organizator, ki je zmožen z Božjo pomočjo stopiti pred ljudi in jih znati animirati za vse naloge in skupine, ki delujejo v župniji. Do ljudi mora biti dobrohoten, saj bo tako veliko več dosegel. Lepa beseda vedno lepo mesto najde. Cilje je treba dosegati na strpen in radosten način. Mi farani moramo v duhovniku prepoznati veselega oznanjevalca Božje besede. Če je čemeren in stalno nezadovoljen, v njem ne zmoremo zaznati Božje bližine. Pri delu naj bi bil zavzet in vnet za Boga in njegovo stvarstvo, da se tudi mi lahko ogrejemo Zanj. Duhovnik naj bi bil delivec tolažbe in Božje ljubezni.

Nekateri duhovniki vložijo vse napore, da bi bilo župnijsko občestvo živo in dejavno na vseh področjih (otroci, ministranti, pevci, bralci, mladina, zakonci, starostniki …), velikokrat pa pozabijo sami nase. So del naše velike farne družine, odpovejo se svoji lastni družini, da se lahko z nedeljeno ljubeznijo posvetijo občestvu. Zato je zelo pomembno, da jim tudi mi farani pokažemo, da jih imamo radi, da nam veliko pomenijo, da molimo zanje in da se po svojih močeh vključujemo v župnijsko občestvo. Brez duhovnika bi vse zamrlo, brez pomoči duhovniku pa prav tako. Vem in čutim, da nas imajo tudi oni radi, ker drugače ne bi zmogli vsega. Mi se po določenih letih upokojimo, duhovniki pa delajo brez premora, dokler povsem ne opešajo. Bog naj jim da še veliko moči, Božjega blagoslova in poguma pri njihovem delu. Radi vas imamo!